Document ID: 32013D0404

KOMISIJAS ĪSTENOŠANAS LĒMUMS
(2013. gada 25. jūlijs),
ar ko atbilstīgi Padomes Direktīvai 2002/53/EK atļauj Vācijai aizliegt tās teritorijā tirgot konkrētas kaņepju šķirnes, kas iekļautas Lauksaimniecības augu sugu šķirņu kopējā katalogā
(izziņots ar dokumenta numuru C(2013) 4702)
(Autentisks ir tikai teksts vācu valodā)
(2013/404/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 13. jūnija Direktīvu 2002/53/EK par lauksaimniecības augu sugu šķirņu kopējo katalogu (1) un jo īpaši tās 18. pantu,
tā kā:
(1)
Komisija saskaņā ar Direktīvu 2002/53/EK Eiropas Savienības Oficiālā Vēstneša C sērijā Lauksaimniecības augu sugu šķirņu kopējā katalogā publicēja informāciju par konkrētām kaņepju šķirnēm.
(2)
Padomes Regulas (EK) Nr. 73/2009 (2) 39. pants nosaka, ka, lai novērstu atbalsta piešķiršanu nelegāliem kultūraugiem, par platībām, ko izmanto kaņepju ražošanai, var pretendēt uz atbalstu tikai tad, ja izmantotajās šķirnēs tetrahidrokanabinola saturs nepārsniedz 0,2 %.
(3)
Komisijas Regulas (EK) Nr. 1122/2009 (3) 40. panta 3. punkts nosaka, ka tad, ja otro gadu pēc kārtas attiecīgās kaņepju šķirnes visu paraugu vidējais tetrahidrokanabinola saturs pārsniedz tetrahidrokanabinola saturu, kā noteikts Regulā (EK) Nr. 73/2009, dalībvalsts lūdz atļauju aizliegt šādas šķirnes tirdzniecību saskaņā ar Direktīvu 2002/53/EK.
(4)
Komisija 2012. gada 15. novembrī saņēma Vācijas pieprasījumu par atļauju aizliegt kaņepju šķirņu Bialobrzeskie’ un Carmagnola’ tirdzniecību, jo jau otro gadu pēc kārtas to tetrahidrokanabinola saturs pārsniedza atļauto saturu 0,2 %.
(5)
Pamatojoties uz šo, Vācijas pieprasījums būtu jāapmierina.
(6)
Lai Komisija varētu informēt pārējās dalībvalstis un atjaunināt Lauksaimniecības augu sugu šķirņu kopējo katalogu, būtu jānosaka, ka Vācijai jāinformē Komisija, kad tā izmantos ar šo lēmumu piešķirto atļauju.
(7)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairojamā materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Vācijai ir atļauts noteikt aizliegumu jebkurā savas teritorijas daļā tirgot kaņepju šķirnes Bialobrzeskie un Carmagnola.
2. pants
Vācija paziņo Komisijai datumu, no kura tā izmantos 1. pantā minēto atļauju.
3. pants
Šis lēmums ir adresēts Vācijas Federatīvajai Republikai.
Briselē, 2013. gada 25. jūlijā

Labels: 3
18
17